《次朱汉源留别韵送之归吴下》
清代·陈恭尹

人言双车轮，可以生四角。人言方寸内，可以起五岳。

丈夫未得方，文采从驳荦。往往见轗轲，行行自吟踔。

纵穷阿井胶，莫止黄河浊。之子骐骥姿，望古振高躅。

六辔既如丝，千里岂云邈。南来溟海上，为日不数数。

言寻朱明天，丹砂师抱朴。著论等逍遥，儒墨供剽剥。

况复富于年，足用竟其学。胜赏每登临，大雅相磨琢。

彼此互唱酬，古今屡扬搉。如何欢会地，告别殊刺龊。

离舟系叶儿，归马歌皇驳。犹馀柏叶酒，初度春王朔。

九州虽比邻，中心能不懪。岭路雪岧峣，江涛时萦灂。

既抱连城珍，会待成风斫。力田必有秋，至道不盈握。

勉矣树令名，天休日滋渥。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清方士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。